На основу члана 314. Закона о енергетици („Службени гласник РС”, бр. 145/14, 95/18 – др. закон и 40/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА И ДОПУНИ УРЕДБЕ О УСЛОВИМА ИСПОРУКЕ И СНАБДЕВАЊА ПРИРОДНИМ ГАСОМ

Члан 1.

У Уредби о условима испоруке и снабдевања природним гасом („Службени гласник РС”, брoj 49/22) члан 12. мења се и гласи:

„Члан 12.

Захтев за пуштање природног гаса купац је дужан да поднесе у писаној форми оператору система на чији систем је одобрено прикључење, након закљученог уговора о снабдевању.

Уз захтев за пуштање природног гаса, купац је дужан да приложи:

– уговор о снабдевању;

– пројектно-техничку и атестну документацију за унутрашњу гасну инсталацију.

У случају прикључења објекта на транспортни систем прилаже се или прибавља по службеној дужности, у складу са законом којим се уређује општи управни поступак, употребна дозвола или дозвола за пробни рад, односно решење о одобрењу извођења радова у складу са законом којим се уређује планирање и изградња објеката са позитивним извештајем комисије за технички преглед унутрашње гасне инсталације формиране у складу са законом којим се уређује планирање и изградња, уколико се ради о објекту који је израђен на основу грађевинске дозволе којом није обухваћена унутрашња гасна инсталација.

У случају прикључења објекта на дистрибутивни систем, за објекат за који грађевинска дозвола обухвата и унутрашњу гасну инсталацију, прилаже се или прибавља по службеној дужности, у складу са законом којим се уређује општи управни поступак, употребна дозвола или дозвола за пробни рад, односно грађевинска дозвола за објекат у целини која обухвата и унутрашњу гасну инсталацију са позитивним извештајем комисије за технички преглед формиране у складу са законом којим се уређује планирање и изградња.

У случају прикључења објекта на дистрибутивни систем, када се унутрашња гасна инсталација гради у постојећем објекту, односно када је објекат изграђен на основу грађевинске дозволе која није обухватила унутрашњу гасну инсталацију, уз захтев за пуштање природног гаса, прилаже се или прибавља по службеној дужности, у складу са законом којим се уређује општи управни поступак и решење о одобрењу извођења радова за унутрашњу гасну инсталацију у складу са законом којим се уређује планирање и изградња објеката са позитивним извештајем комисије за технички преглед унутрашње гасне инсталације формиране у складу са законом којим се уређује планирање и изградња.

Изузетно од става 5. овог члана у случају објекта прикљученог на дистрибутивни систем радног притиска мањег од 6 bar са кућним мерно-регулационим сетом максималног капацитета до 10 m3/h за стамбене зграде категорије А, проверу испуњености услова за пуштање гаса у објекат врши комисија оператора система и купац не доставља извештај комисије за технички преглед унутрашње гасне инсталације формиране у складу са законом којим се уређује планирање и изградња.”

Члан 2.

У члану 13. став 3. мења се и гласи:

„Уколико је одлука о пуштању природног гаса, за објекат који се прикључује на транспортни систем, донета на основу одобрењa за извођење радова за унутрашњу гасну инсталацију у објекту који је израђен на основу грађевинске дозволе којом није обухваћена унутрашња гасна инсталација, купац је дужан да у року од 30 дана од дана пуштања природног гаса, достави употребну дозволу.”

Члан 3.

У члану 28. став 1. после тачке 13) додаје се тачка 13а), која гласи:

„13а) ако одбије да закључи уговор о снабдевању природним гасом и/или не обезбеди уговорено средство обезбеђења плаћања за случај неиспуњења уговорених обавеза;”.

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-3390/2023

У Београду, 20. априла 2023. године

В Л А Д А

ПОТПРЕДСЕДНИК ВЛАДЕ

Милош Вучевић, с.р.